Document ID: 32006D0653

KOMISIJAS LĒMUMS
(2006. gada 25. septembris),
ar ko Kipras Republikai piešķir atkāpi no dažiem noteikumiem Eiropas Parlamenta un Padomes Direktīvā 2003/54/EK
(izziņots ar dokumenta numuru K(2006) 4177)
(Autentisks ir tikai teksts grieķu valodā)
(2006/653/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 26. jūnija Direktīvu 2003/54/EK par kopīgiem noteikumiem attiecībā uz elektroenerģijas iekšējo tirgu un par Direktīvas 96/92/EK atcelšanu (1) un jo īpaši tās 26. panta 1. punktu,
ņemot vērā Kipras Republikas 2004. gada 28. jūnijā iesniegto pieteikumu,
pēc dalībvalstu informēšanas par pieteikumu,
tā kā:
(1)
Kipras Republika 2004. gada 28. jūnijā iesniedza Komisijai pieteikumu, lūdzot piešķirt atkāpi no Direktīvas 2003/54/EK 21. panta 1. punkta b) apakšpunkta noteikumiem uz laikposmu līdz 2008. gada 31. decembrim un no 21. panta 1. punkta c) apakšpunkta noteikumiem - līdz 2013. gada 31. decembrim. Minētās direktīvas 26. panta 1. punktā skaidri paredzētas tiesības iesniegt šādu pieteikumu.
(2)
Sniegtā informācija sākotnēji nebija pietiekama, lai varētu novērtēt pieprasījumu. Turklāt iesniegtie patēriņa dati daļēji iekļāva arī patēriņu Kipras ziemeļu daļā. Ņemot vērā 1. panta 1. punktu Pievienošanās līguma Protokolā Nr. 10 par Kipru, skaitļus, kas attiecas uz minēto Kipras daļu, neuzskatīja par būtiskiem pārbaudes vajadzībām. Pēc pieprasījuma Kipra sniedza papildu informāciju.
(3)
Saskaņā ar Direktīvas 2003/54/EK 26. panta 2. punktā iekļauto definīciju Kipras Republika atbilst “mazas, izolētas sistēmas” statusam. Saskaņā ar minēto noteikumu “maza, izolēta sistēma” ir jebkura sistēma, kuras patēriņš 1996. gadā bija mazāks par 3 000 GWh un kurā mazāk nekā 5 % gada patēriņa iegūst no savienojumiem ar citām sistēmām. Kipras Republikā 1996. gadā patērēja 2 315,3 GWh. Kipras Republikas elektrosistēma ir izolēta un nav saistīta ar citām sistēmām.
(4)
Pieteikumam pievienotie un vēlāk iesūtītie dokumenti sniedz pietiekamus pierādījumus par to, ka patlaban nav iespējams sasniegt mērķi izveidot konkurētspējīgu elektroenerģijas tirgu, ņemot vērā salas elektroenerģijas tirgus apjomu un struktūru, kā arī faktu, ka izredzes savienot šo sistēmu ar dalībvalstu galveno tīklu tuvākajā laikā ir mazas. Tirgus tūlītēja atvēršana radītu ievērojamas problēmas, jo īpaši saistībā ar elektroapgādes drošību.
(5)
Kipras Elektroenerģijas iestāde (ECA) pašlaik ir vienīgais licencētais elektroenerģijas piegādātājs Kiprā. Ievērojamas grūtības tai sagādā ar vides apsvērumiem pamatotais valdības lēmums par enerģijas avotu dažādošanu, jo patlaban elektroenerģiju ražo galvenokārt no smagās degvieleļļas. Šā iemesla dēļ izvirzīta prasība uzsākt dabas gāzes izmantošanu enerģijas ražošanā. ECA ir piekritusi uzstādīt kombinētā cikla energoblokus, kuros 2010. gadā sāktu izmantot dabas gāzi. Nepieciešamie ieguldījumi būs papildu slogs ECA un apgrūtinās tās konkurētspēju.
(6)
Turklāt valdība ir radījusi spēcīgus finanšu stimulus potenciālajiem investoriem atjaunojamo enerģijas avotu, proti, vēja, saules un biomasas, izmantošanas jomā. Privātā sektora pārstāvji ir izrādījuši ievērojamu ieinteresētību. No atjaunojamiem enerģijas avotiem ražotai elektroenerģijai paredzētas priekšrocības attiecībā uz piekļuvi sistēmai. Tomēr, ja elektroenerģijas ražošanā uzsāks neierobežoti izmantot atjaunojamos enerģijas avotus, radīsies grūtības saistībā ar sistēmas stabilitāti un elektroapgādes drošību.
(7)
Tirgus atvēršana neizbēgami būtu saistīta ar lieliem izdevumiem par pārvades sistēmas pilnveidošanu, kas būtu vajadzīga, lai novērstu negatīvu ietekmi uz tīkla darbības uzticamību un drošību. Tā rezultātā palielinātos tarifi un attiecīgi arī cenas, ko maksā galapatērētāji. Vērā ņemama konkurence patlaban nebūtu iespējama.
(8)
Pēc Kipras Republikas pieteikuma pamatojuma izskatīšanas Komisija ir pārliecināta, ka atkāpe un tās piemērošanas nosacījumi nebūs šķērslis Direktīvas 2003/54/EK mērķu iespējamai sasniegšanai.
(9)
Tāpēc jāpiešķir Kipras Republikas pieprasītā atkāpe.
(10)
Lai gan pieteikumā sniegts patiess pašreizējās situācijas apraksts, tajā nav ņemta vērā iespējamā situācijas attīstība vidējā un ilgā termiņā, kuru laikā var notikt ievērojamas pārmaiņas. Tāpēc situācija regulāri jāuzrauga,
IR PIEŅĒMUSI ŠO LĒMUMU.
1. pants
Kipras Republikai piešķir atkāpi no Direktīvas 2003/54/EK 21. panta 1. punkta b) un c) apakšpunkta noteikumiem.
Atkāpi no Direktīvas 2003/54/EK 21. panta 1. punkta b) apakšpunkta piemēro līdz 2008. gada 31. decembrim.
Atkāpi no Direktīvas 2003/54/EK 21. panta 1. punkta c) apakšpunkta piemēro līdz 2013. gada 31. decembrim.
2. pants
Komisija var anulēt atkāpi, ja Kipras Republikas elektroenerģijas nozarē notiek būtiskas pārmaiņas.
Tāpēc Kipra uzrauga elektroenerģijas nozares attīstību un ziņo Komisijai par visām būtiskajām pārmaiņām šajā nozarē, jo īpaši informējot par jaunām ražošanas atļaujām, jaunpienācējiem tirgū, cenu pārmaiņām un jauniem infrastruktūras plāniem, kuru rezultātā var būt vajadzīga atkāpes pārskatīšana.
Turklāt Kipras Republika reizi divos gados iesniedz Komisijai vispārēju ziņojumu, pirmo nosūtot ne vēlāk kā 2007. gada 31. decembrī. Ziņojumos izklāsta tarifu noteikšanas un cenu veidošanas politiku, kā arī pasākumus, kas veikti patērētāju interešu aizsardzībai, ņemot vērā atkāpi.
3. pants
Šis lēmums ir adresēts Kipras Republikai.
Briselē, 2006. gada 25. septembrī

Labels: 18
15
14